Faksies praat ná skietery by kerkSes voertuie het deurgeloop tydens die skietery in Zuurbekom. Foto: Facebook Niemand is nog in hegtenis geneem in verband met die wilde skietery Donderdagoggend by ŉ kerk in Zuurbekom in die suide van Gauteng nie. Kapt. Mavela Masondo, Gautengse polisiewoordvoerder, sê die skietery was die gevolg van tweestryd in die kerk wat reeds geruime tyd aanwesig is. In vanoggend se voorval het twee groepe lidmate van die kerk op mekaar geskiet. Een man is gewond terwyl nog twee beseer is toe hul motors met klippe bestook is. Later Donderdag het leiers van die twee faksies met mekaar begin gesels, maar Masondo het laatmiddag gesê dit was nog nie duidelik of die gesprek op ŉ vredesooreenkoms sou uitloop nie. Hy het bygevoeg daar was nooit sprake daarvan dat enigiemand as gyselaar aangehou is nie, soos vroeër berig is. Die een faksie was wel binne-in die kerk in die nedersetting naby Soweto toe die ander groep daar opgedaag het. Al drie die mans wat beseer is, is per private ambulans na ŉ hospitaal geneem. Die polisie se lugvleuel asook spesialispolisie-eenhede is op die toneel ontplooi, maar teen Donderdagmiddag was die situasie onder beheer. EWN het getwiet minstens ses voertuie is vol gate geskiet in die geveg tussen twee strydende groepe.